**Bilsøknad**

Tekst: Sverre Bergenholdt

**Hvordan du best kan komme i dialog med NAVs bilsentre samt følge opp egen søknad**

Som leder av NAVs brukerutvalg ved NAV Bilsenter Østlandet er jeg utfordret av Patetra til å si noe om – gi litt informasjon i forbindelse med dagens bilordning. I dette mitt lille innlegg blir det «litt overordnet» – kun et lite innblikk i bilordningen. Ønsker du mer informasjon eller trenger å vite mer knyttet til egen søknad og behov må du snakke med NAV direkte.

**Hvor du finner NAV bilsentre i dag**

NAV har 5 regionale bilsentre i dag. Alle spørsmål vedrørende ditt bilbehov, din søknad og andre spørsmål du måtte ha til NAV i denne sammenheng rettes til ditt bilsenter. Nærmere kontaktinformasjon, bl.a. hvilke kommuner som inngår i de delte fylkene, finner du på NAV.no.

* NAV Bilsenter Østlandet dekker fylkene: Akershus, Buskerud, Hedmark (sør), Oppland (sør), Oslo, Telemark, Vestfold og Østfold.
* NAV Sørvest-Norge: Aust-Agder, Rogaland og Vest-Agder.
* NAV Nord-Norge: Finnmark, Nordland (nord) – Troms.
* NAV Midt-Norge: Hedmark (nord), Møre og Romsdal, Nordland (sør), Nord-Trøndelag, Oppland (nord) og Sør-Trøndelag.
* NAV Vest-Norge: Hordaland og Sogn og Fjordane.

**Bilordningen, hvem kan søke?**

NAV har i dag to stønadsordninger hvor man kan søke stønad til bil og/eller om spesial- utstyr og tilpasning av bilen. Grovt sett kan man si at forskjellen på disse to ordningene er;

* Gruppe 1 bil (ofte kalt mindre bil). Stønaden gis som tilskudd og man kan kun søke dersom man er avhengig av bil til arbeid eller utdanning.
* Gruppe 2 bil (eller kassevogn – bil med heis for rullestol), gis som rente- og avdragsfritt lån. Stønaden gis både for dagliglivet og for arbeidslivet.
* Man må ha en varig funksjonsnedsettelse for å kunne søke om bilstønad, og funksjonsnedsettelsen må ha oppstått før fylte 67 år.
* I forbindelse med søknad blir særskilt vektlagt søkers transportbehov og forflytningsevne.
* Egen bilsøknad omfatter også livssituasjon/funksjonsevne. Kan man selv kjøre bilen, eller at man er «påsitter», dvs. passasjer i egen bil. Videre vil ikke minst foreldre til funksjonshemmede barn måtte være sjåfører. Uansett, behovet vil være ulikt for den enkelte søker og NAV vil gi nærmere informasjon/avklaring.

**Tilskuddet er også behovsprøvet**

Dvs. at har man alminnelig inntekt før særfradrag som overstiger 6 G (grunnbeløpet i folketrygden) gis det ikke tilskudd til bil og egenandelen ved rente- og avdragsfritt lån blir på kr 150.000,-. Har man slik inntekt mellom 0 til 3 G ytes lån/tilskudd fullt ut.

Det er også klare regler for hvordan man beregner verdien på bilen ved gjeldsoppgjør (slitasje, skade på bil m.v). Også dette er et område som NAV vil kunne gi deg nærmere informasjon om.

Man kan, i hovedsak, ikke bytte inn gammel bil – søke på nytt før tidligere bil er 11 år. Ved gjenanskaffelse av bil til bruk i arbeidslivet kan man søke etter 8 år. Bil gruppe 2 må dessuten være kjørt minst 150 000 km. For bil gruppe 2 regnes brukstiden fra den dato bilen ble registrert første gang. For bil gruppe 1 fra dato på tidligere gjeldsbrev.

**Søknadsprosedyren – vedtak**

NAV har innført elektronisk søknad. Dette vil man kunne lese nærmere om på NAV sine nettsider og/eller få informasjon om ved direkte kontakt. Mitt tips er at jo mer man forbereder en søknad, innhenter aktuelle vedlegg, ikke minst nødvendig legeerklæring(er), jo bedre grunnlag for en rask start på egen sak. Ved spørsmål bør man ta kontakt med bilsenteret for avklaring.

Dersom søkeren fyller alle vilkår for stønad til bil gruppe 2, gis et foreløpig vedtak. Så kommer utprøvning – deretter endelig vedtak og prosessen mot ny bil setter fart. Viktig er at dersom NAV etterlyser dokumenter/vedlegg er det klare tidsrammer for når man må følge opp – innhente nye dokumenter. Her er en åpen og god dialog med saksbehandler viktig…

**Spesialutstyr og tilpasning**

Når man fyller vilkårene for tildeling av bil har man rett til nødvendig (dvs. av NAV-godkjent) spesialutstyr og tilpasning pga. av egen funksjonsnedsettelse. Dette kan være heis – ombygging på ratt – setetilpasning – rullestolfeste osv. I gruppe 1 bil er det f.eks. ikke uvanlig med godkjent «løfteanordning» av egen rullestol inn og ut av bilen.

NAV har videre en klar prosedyre/opplegg for utprøvning av den aktuelle bil gruppe 2. Dvs. at etter at «foreløpig vedtak» er fattet, men før endelig vedtak foreligger, må søker gjennom en særskilt utprøvning. Her skal søker få nærmere informasjon om ulikt utstyr, fremme egne ønsker om sitt behov og ikke minst i praksis få demonstrert / utprøvd aktuelt utstyr / tilpasning.

**Legeerklæring og annen dokumentasjon**

Det er viktig med god dokumentasjon (ikke minst legeerklæring som klart beskriver søkers behov, ikke minst i forhold til forflytning – eget transportbehov – andre særskilte behov for på-/avstigning, kjøring m.v. Ofte kan det være nødvendig (ønskelig) med spesialisterklæring for å synliggjøre slikt behov for eget utstyr/tilpasning.

**Kjøreopplæring**

Trenger du kjøreopplæring og/eller har behov for trening med spesialutstyret i bilen har NAV kriterier/rutiner for dette.

Til slutt, dette var kun en liten bit av regelverket – ulike forhold å følge opp, passe på. NAV skal rettleie deg. Spør derfor om alt som du mener er uklart og/eller ikke fullt ut forstår. Det er kun en – deg selv, som fullt og helt kjenner ditt behov. Mitt råd er, dersom du ikke får gehør eller opplever at NAV ikke forstår deg: Skriv dine tanker/forslag til løsning ned og send det skriftlig til NAV – evt. be om en ny samtale… Lykke til!